Screenshot: HRT

U DANAŠNJOJ emisiji Nedjeljom u 2 na HRT-u kod Aleksandra Stankovića gostovao je Tomislav Cvetković, ratni veteran koji je javnosti postao poznat nakon što je medijima uputio javno pismo u kojima se obrušio na nesrazmjernost primanja Đure Glogoškog i njegovog sina koji je također 100-postotni invalid te koji boluje od multiple skleroze.

Cvetkovićeva žena boluje od raka vrata maternice koji se nalazi u poodmakloj fazi, a brat mu se također bori s tumorima te je u više navrata bio operiran. Usto, Cvetković je krenuo u borbu za pribavljanje statusa njegovatelja za svojega drugoga sina, kako bi mu omogućio kompenzaciju i život, jer zbog obveza ne može živjeti normalnim životom.

> Branitelj i otac invalida: Dragi šatoraši i Glogoški, ostavite si još to malo dostojanstva i otiđite kući



Cvetković: Ako izgubim posao u rafineriji, gladan sam sljedeći dan



"Radim u rafineriji u Sisku. Ako izgubim posao ja sam sutradan kruha gladan, sutradan nemam za kruh. Kćer s dvopredmetnim završenim studijem 4 i pol godine posla nema, a drugi sin, da i nađe posla u struci, u građevini, nema posla u Sisku, to je mrtvo u Sisku. Kako da se oslobodi kad ima bolesnog brata doma. Da ja dam otkaz, koji jedini radim?



On je talac situacije, moj drugi sin, ne želi napustiti brata. U Centru za socijalnu skrb preporučili su nam da sina damo u ustanovu. Njega zdravog intelekta, u mjesto gdje su neubrojivi, to ne dolazi u obzir. Takvo mjesto ja zovem grobljem živih.

Osvrnuo se i na odnos prijatelja i znalaca nakon što mu je sin obolio.

Otkad je sin obolio, neki ga posjetili tek 2 puta

"Ima tu svega. Ne bi bilo pošteno da ne spomenem prijatelje koji su pritekli u pomoć, ali ima i onih drugih, neki koji su u 2 puta došli u 10 godina. Otkad je obolio, od srednje škole", kaže nesretni otac.



Na pitanje Aleksandra Stankovića o tome što će uraditi po pitanju toga što je ministrica Opačić rekla kako njegov drugi sin Ivan ne može biti njegovatelj, jer mu je bolesni stariji sin stariji od 18 godina, Cvetković odgovara kako je to spreman pravno osporiti.

"Moram se upuštati u odvjetničku situaciju, moram. Zaboravljaju činjenicu da je obolio prije 18. godine. Ukidate li to bolesnima s 18. rođendanima, to nije točno, mnogi imaju i dalje to pravo. Neću u javnost s tim podacima da nekoga ne kompromitiram, ali puno je tu nejasnoća", smatra.

Tekst se nastavlja ispod oglasa

Cvetković: Svaki dan vidim ogorčenost maloga čovjeka

Na pitanje o tome kako odgovara na navode da je izmanipuliran, Cvetković pak odgovara kako je i on branitelj, no kako ima priliku svaki dan vidjeti ogorčenost i bijes maloga čovjeka, što ga je primoralo na reagiranje.

"Volim reagirati kada treba, vidim gnjev malog čovjeka kojemu je braniteljsko pitanje tabu tema, ne usudi se progovoriti.

Progovorio sam jer nemam više šta izgubiti, mediji su mi ostali jedina opcija. Ratujem na tri fronte, posao, obitelj i moji bolesnici doma te ono malo poljoprivrede što je doma ostalo, i sad su mi se desili mediji", rekao je.

Komentirajući aktualno stanje u zemlji, Cvetković je izrazio svoje nezadovoljstvo situacijom.



"Za ovo što sada imamo nije vrijedilo nokta slomiti, ali još uvijek možemo nešto napraviti, reagirati. Pa čujte, obespravljeni su svi oni drugi koji nisu bili u ratu. Bože moj, je li zločin što niste bili u ratu? Neki su imali radnu obvezu, i to je valjda u redu", kazao je Cvetković.